Nariadenie Rady (ES) č. 1023/2003
z 13. júna 2003,
ktorým sa rozširuje konečné antidumpingové clo uplatnené nariadením (ES) č. 1784/2000 na dovozy určitého príslušenstva na rúry a rúrky z kujnej liatiny, s pôvodom v Brazílii a na dovozy určitého príslušenstva na rúry a rúrky z kujnej liatiny, zasielaného z Argentíny, tiež deklarovaného ako výrobok s pôvodom v Argentíne, a ktorým sa ukončuje šetrenie vzhľadom na dovozy jedného argentínskeho vývozcu
RADA EURÓPSKEJ ÚNIE
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva [1], a najmä na jeho článok 13,
so zreteľom na návrh predložený Komisiou po porade s Poradným výborom,
keďže:
A. POSTUP
1. Súčasné opatrenia
(1) Rada nariadením (ES) č. 1784/2000 [2] uplatnila v auguste 2000 konečné antidumpingové clo vo výške 34,8 % na dovozy príslušenstva so závitmi na rúry a rúrky z kujnej liatiny (kujné príslušenstvo) s pôvodom v Brazílii.
2. Žiadosť
(2) 12. augusta 2002 bola Komisii doručená žiadosť v zmysle článku 13 ods. 3 nariadenia (ES) č. 384/96 (ďalej len "základné nariadenie") od Obranného výboru pre odvetvie príslušenstva na rúry z kujnej liatiny Európskej únie. Táto žiadosť bola podaná v mene výrobcov predstavujúcich hlavný podiel výroby spoločenstva kujného príslušenstva.
(3) V žiadosti sa uvádzalo, že po uplatnení opatrení na dovozy kujného príslušenstva pochádzajúceho z Brazílie nastala v štruktúre obchodu významná zmena, ktorá sa týkala vývozov do spoločenstva z Brazílie a Argentíny. Táto zmena štruktúry obchodu údajne pochádzala z prekládky kujného príslušenstva s pôvodom v Brazílii cez Argentínu. Dovozy z Argentíny významne vzrástli, kým dovozy z Brazílie klesli v približne rovnakej miere.
(4) V závere žiadosti sa uvádzalo, že pre uvedené zmeny neexistuje iná dostatočne náležitá príčina ani iné ekonomické opodstatnenie okrem existencie antidumpingového cla na kujné príslušenstvo pochádzajúce z Brazílie.
(5) Nakoniec odvetvie spoločenstva predložilo tiež dostatočné dôkazy na začatie šetrenia proti obchádzaniu o tom, že sa nápravné účinky tohto cla kvantitatívne a cenovo podliezajú a že ceny kujného príslušenstva z Argentíny sú dumpingové vo vzťahu k normálnym hodnotám predtým stanovených pre kujné príslušenstvo s pôvodom v Brazílii.
3. Začatie šetrenia
(6) Komisia šetrenie začala nariadením (ES) č. 1693/2002 [3] (ďalej len "nariadenie o začatí") a v zmysle článku 13 odseku 3 a článku 14 odseku 5 základného nariadenia nariadila colným orgánom, aby od 26. septembra 2002 registrovali dovozy kujného príslušenstva exportovaného z Argentíny, deklarovaného ako výrobok z pôvodom v Argentíne. Komisia oznámila začatie šetrenia orgánom Brazílie a Argentíny.
4. Šetrenie
(7) Dotazníky boli zaslané dovozcom spoločenstva ako aj vývozcom kujného príslušenstva nachádzajúcich sa v Brazílii a Argentíne, ktorí sa uvádzali v žiadosti, vývozcom známych z pôvodného šetrenia a ostatným zainteresovaným stranám, ktoré sa predstavili v rámci predpísaných časových termínov. Dovozcom a vývozcom sa vysvetlilo, že nespolupráca môže viesť k uplatneniu článku 18 základného nariadenia.
(8) Niekoľko dovozcov spoločenstva predložilo svoje názory písomne, pričom vyhlásili, že z Argentíny žiadne kujné príslušenstvo nedovážali.
(9) Odpoveď na dotazník zaslal jeden argentínsky vyvážajúci výrobca, DEMA SA, San Justo, Buenos Aires. Komisia vykonala v priestoroch tejto spoločnosti overovaciu návštevu.
5. Obdobie šetrenia
(10) Obdobie šetrenia (ďalej len "OŠ") zahŕňalo obdobie od 1. júla 2001 do 30. júna 2002. Na prešetrenie údajnej zmeny štruktúry obchodu sa údaje zbierali od roku 1998 až do konca OŠ.
B. VÝSLEDKY ŠETRENIA
1. Všeobecné stanoviská/stupeň spolupráce
(11) Výrobcovia ani vývozcovia kujného príslušenstva v Brazílii neposkytli žiadnu spoluprácu. Avšak informácie sa získali od jedného spolupracujúceho vyvážajúceho výrobcu v Argentíne, DEMA SA, ktorý kujné príslušenstvo počas OŠ vyrábal a vyvážal ho do spoločenstva. Táto argentínska spoločnosť bola podľa správy Eurostatu zodpovedná za zanedbateľnú časť objemu, ako aj za hodnoty celkových dovozov kujného príslušenstva z Argentíny do spoločenstva počas OŠ.
(12) Okrem toho argentínske orgány požiadali v priebehu šetrenia, aby sa s nimi v rámci lehôt stanovených v nariadení o začatí zaobchádzalo ako so zainteresovanou stranou. Informácie a štatistické údaje týkajúce sa argentínskych dovozov a vývozov boli získané od argentínskych orgánov.
(13) V decembri 2002, jeden mesiac po uplynutí lehoty na doručenie odpovedí na dotazník, Komisia obdržala list podaný v mene spoločnosti Industrias Aguila Blanca SA (Argentína), ktorá uviedla, že je výrobcom kujného príslušenstva v Argentíne. List obsahoval žiadosť tejto spoločnosti, aby ju Komisia v šetrení považovala za zainteresovanú stranu a žiadosť o oslobodenie od rozšírenia opatrení. Vzhľadom na to, že návrh bol doručený v tomto pokročilom štádiu šetrenia a dlho po uplynutí lehôt ustanovených v článku 3 nariadenia o začatí a naviac by si vyžiadal ďalšie objasnenia a overovanie, spoločnosti sa oznámilo, že ju v šetrení nemožno považovať za spolupracujúcu stranu. Spoločnosť bola teda informovaná o tom, že zistenia o nej sa musia vykonať na základe dostupných faktov v súlade s článkom 18 základného nariadenia.
2. Predmetný výrobok a podobný výrobok
(14) Predmetným výrobkom, zadefinovaným v pôvodnom šetrení, je príslušenstvo na rúry a rúrky so závitmi z kujnej liatiny v súčasnosti zatriedené pod číselným znakom KN ex73071910.
(15) Šetrenie preukázalo, že kujné príslušenstvo vyvážané do spoločenstva z Brazílie a exportované z Argentíny do spoločenstva má rovnaké základné vlastnosti a rovnaké použitie a preto sa považuje za podobné výrobky v zmysle článku 1 ods. 4 základného nariadenia.
3. Zmena štruktúry obchodu
Spolupracujúci argentínsky vývozca
(16) Počas OŠ spolupracujúci vývozca, DEMA SA, vyviezol do spoločenstva len jeden kontajner. Počas OŠ ani v období, na ktoré sa zbierali údaje, nevykonal do spoločenstva žiadne ďalšie vývozy. V skutočnosti jediný vývoz, ktorý uvedenému vývozu predchádzal, sa uskutočnil v roku 1992. Preto pred uplatnení a po uplatnení opatrení týkajúcich sa brazílskych vývozov do spoločenstva neexistovala žiadna jasná štruktúra obchodu a v dôsledku toho ani jej zmena. Naviac sa taktiež stanovilo, že DEMA SA je výrobcom ako aj vývozcom kujného príslušenstva, prevádzkujúcim výrobné zariadenia pre kompletný výrobný proces predmetného výrobku. Predáva len vlastnú výrobu a počas OŠ nikdy nenakupoval z Brazílie žiadne kujné príslušenstvo.
(17) Vzhľadom na uvedené skutočnosti, DEMA SA dokázala, že vzhľadom na jej dovozy do spoločenstva neexistuje žiadna zmena štruktúry obchodu. V dôsledku toho by sa šetrenie vzhľadom na kujné príslušenstvo vyvážané spoločnosťou DEMA SA malo ukončiť.
Nespolupracujúci argentínski vývozcovia
(18) Vzhľadom na nespolupracujúcich vývozcov Komisia musela stanoviť vývozy do spoločenstva na základe dostupných faktov v zmysle článku 18 základného nariadenia. Na stanovenie zistení vzhľadom na dovozy do spoločenstva po uplatnení antidumpingového cla na dovozy kujného príslušenstva s pôvodom v Brazílii sa za najlepšie dostupné informácie považovali údaje Eurostatu na úrovni číselných znakov KN. Vývozná cena z Argentíny do EÚ sa stanovila na základe celkovej vývoznej hodnoty a ton vykázaných Eurostatom na úrovni číselných znakov KN, od ktorých sa odpočítali množstvá a hodnoty vyvezené spolupracujúcou argentínskou spoločnosťou. Okrem toho za najlepšie dostupné informácie pre údaje zozbierané pred uplatnením opatrení sa považovali údaje Eurostatu na úrovni číselných znakov KN.
(19) Významné prepnutie z dovozov z Brazílie do EÚ na dovozy z Argentíny do EÚ sa časovo zhoduje s nadobudnutím účinnosti antidumpingových opatrení spoločenstva na kujné príslušenstvo s pôvodom v Brazílii v auguste 2000. Dovozy do spoločenstva kujného príslušenstva z Brazílie po uplatnení antidumpingových opatrení spoločenstvom sa podstatne znížili z 3737 ton v roku 2000 na 181 ton v roku 2001. V tom istom čase sa zvýšili dovozy do spoločenstva kujného príslušenstva z Argentíny z 15 ton v roku 2000 na 3087 v roku 2001. Táto štruktúra obchodu sa potvrdila počas prvých šiestych mesiacov OŠ. Počas druhej polovice OŠ sa však táto zmena štruktúry obchodu otočila v dôsledku prebiehajúceho argentínskeho antidumpingového šetrenia dovozov kujného príslušenstva s pôvodom v Brazílii. Následkom toho sa vývozy z Argentíny znížili z 3087 ton v roku 2001 na 202 ton v roku 2002. Avšak, pokiaľ nie je známy výsledok z tohto argentínskeho antidumpingového šetrenia, nemožno vylúčiť, že uvedená zmena v štruktúre obchodu je len dočasná.
(20) Vzhľadom na nespolupracujúce spoločnosti bola napriek tomu stanovená jasná zmena štruktúry obchodu, ktorá sa zreteľne časovo zhoduje s nadobudnutím účinnosti antidumpingových opatrení spoločenstva na kujné príslušenstvo s pôvodom v Brazílii v auguste 2000.
4. Nedostatočná náležitá príčina alebo hospodárske opodstatnenie (nespolupracujúci argentínski vývozcovia)
(21) Údaje poskytnuté argentínskymi orgánmi ukazujú, že dovozy kujného príslušenstva s pôvodom v Brazílii do Argentíny podstatne narástli v roku 2001, v tempe podobnom rastu vývozov z Argentíny do spoločenstva za rovnaké obdobie. Keďže vývozcovia nespolupracovali, možno preto z paralelnosti týchto vývojov usúdiť, že dovozy z Brazílie do Argentíny neboli určené pre argentínsky trh, ale boli určené na vývoz do spoločenstva. Tento záver potvrdzujú aj argentínske vývozné štatistiky sprístupnené argentínskymi orgánmi.
(22) Pri nespolupráci vývozcov a vzhľadom na to, že uvedené zamieňanie dovozov z Brazílie za dovozy z Argentíny sa odohralo ihneď po uplatnení antidumpingových ciel, musí sa usúdiť, keďže akékoľvek iné vysvetlenie sa tu nenaskytuje, že zmena štruktúry obchodu vyústila skôr z uplatnenia cla, ako z akejkoľvek inej dostatočne náležitej príčiny alebo hospodárskeho opodstatnenia v zmysle druhej vety článku 13 ods. 1 základného nariadenia.
(23) V dôsledku uvedených skutočností možno odôvodnene dôjsť k záveru, že rozsiahla väčšina vývozov kujného príslušenstva z Brazílie do Argentíny sa jednoducho prekladala cez Argentínu do spoločenstva.
5. Cenové a/alebo množstevné podliezanie nápravných účinkov cla podobnými výrobkami (nespolupracujúci argentínski vývozcovia)
(24) Z údajov v úvodnom ustanovení 19 je zjavné, že od uplatnenia opatrení v štruktúre dovozov spoločenstva nastala jasná množstevná zmena. V skutočnosti v roku 1999, pred uplatnením opatrení, vývozy do spoločenstva kujného príslušenstva s pôvodom v Brazílii predstavovali podľa údajov Eurostatu 4518 ton na úrovni číselných znakov KN. Tieto vývozy klesli v roku 2000 na úroveň 3737 ton a na 15 ton v roku 2001. V roku 2001 tieto vývozy boli nahradené vývozmi nespolupracujúcich argentínskych vývozcov (zodpovedajúcich 3087 tonám). Táto významná zmena v obchodných tokoch podliezala nápravné účinky opatrení v zmysle množstiev dovezených na trh spoločenstva.
(25) Vzhľadom na ceny a vzhľadom na nízky stupeň spolupráce sa museli použiť najlepšie dostupné dôkazy, t. j. údaje Eurostatu na úrovni číselných znakov KN. Tieto údaje odhalili, že upravené vývozné ceny z Argentíny sa pohybovali okolo 5 % pod vývoznými cenami brazílskych vývozov v pôvodnom šetrení. Musí sa teda predpokladať, že vývozné ceny argentínskych vývozov sa nachádzajú pod úrovňou na odstránenie ujmy cien spoločenstva stanovenej v pôvodnom šetrení.
(26) Preto sa usudzuje, že predmetné dovozy podliezajú nápravné účinky cla kvantitatívne ako aj cenovo.
6. Dokaz o dumpingu vo vzťahu k normálnym hodnotám predtým stanovených pre podobné alebo podobné výrobky (nespolupracujúci argentínski vývozcovia)
(27) Na určenie toho, či možno nájsť dôkaz o dumpingu vzhľadom na kujné príslušenstvo vyvážané počas OŠ do spoločenstva z Argentíny nespolupracujúcimi vývozcami, sa v zmysle článku 18 základného nariadenia použili vývozné údaje na úrovni číselných znakov KN podľa Eurostatu.
Prístup založený na vývozných údajoch vykázaných Eurostatom
(28) V súlade s článkom 13 odsekom 1 základného nariadenia, normálna hodnota, ktorá sa má použiť v šetrení proti obchádzaniu opatrení je normálna hodnota stanovená počas pôvodného šetrenia.
(29) V pôvodnom šetrení sa normálna hodnota pre Brazíliu určila na druh kujného príslušenstva. V súčasnom šetrení proti obchádzaniu opatrení sa vývozné ceny určili na základe údajov Eurostatu, ktoré neposkytujú údaje o vývozných cenách na druh kujného príslušenstva, ale len na tonu a na číselný znak KN. Pri nespolupráci vývozcov sa na účely porovnania týchto vývozných cien s normálnou hodnotou stanovenou v pôvodnom šetrení vyhodnotil produktový mix nespolupracujúcich argentínskych výrobcov/vývozcov na základe produktového mixu vývozu do spoločenstva v pôvodnom šetrení. Toto porovnanie sa považovalo za primerané, keďže sa stanovilo, že argentínske vývozy dodával ten istý brazílsky vývozca, ktorý bol zodpovedný za väčšinu vývozov v pôvodnom šetrení. Stanovil sa teda vážený priemer normálnej hodnoty na tonu založený na produktovom mixe rovnajúceho sa produktovému mixu v pôvodnom šetrení.
(30) Na účely spravodlivého porovnania normálnej hodnoty s vývoznou cenou, sa na rozdiely ovplyvňujúce ceny a cenovú porovnateľnosť urobila primeraná úľava vo forme úprav. Tieto úpravy sa vykonali v súlade s článkom 2 ods. 10 základného nariadenia vzhľadom na dopravu a poistenie a vychádzali z vývozov spoločnosti DEMA SA.
(31) V súlade s článkom 2 ods. 11 a 12 základného nariadenia porovnanie váženého aritmetického priemeru normálnych hodnôt s váženým priemerom vývozných cien vyjadrených v percente CIF franko ceny na hranici spoločenstva odhalilo výšku dumpingu presahujúcu 40 %.
C. ŽIADOSTI O OSLOBODENIE OD REGISTRÁCIE ALEBO ROZŠÍRENIA CLA
(32) Komisii boli doručené žiadosti o oslobodenie od registrácie a opatrení od dvoch argentínskych výrobcov, Industrias Aguila Blanca SA a DEMA SA. Ako sa uvádza v úvodnom ustanovení 11, spoločnosť DEMA SA sa nepovažovala za spolupracujúceho výrobcu a žiadosť o oslobodenie sa v šetrení nezohľadnila.
(33) Komisia nariadením (ES) č. 909/2003 zmenila a doplnila nariadenie o začatí, aby ukončila registráciu dovozov kujného príslušenstva argentínskej spoločnosti, u ktorej sa zistilo, že neobchádza antidumpingové clá, menovite spoločnosti DEMA SA.
(34) V súlade s uvedenými nálezmi o zisteniach, že spoločnosť neobchádzala účinné antidumpingové opatrenia, spoločnosť by sa mala oslobodiť tiež od rozšírenia navrhovaných opatrení.
D. OPATRENIA
(35) So zreteľom na uvedené zistenie obchádzania v zmysle druhej vety článku 13 ods. 1 základného nariadenia by sa súčasné antidumpingové opatrenia na kujné príslušenstvo s pôvodom v Brazílií mali v zmysle prvej vety článku 13 ods. 1 základného nariadenia rozšíriť na rovnaký výrobok zaslaný z Argentíny, deklarovaný ako výrobok s pôvodom v Argentíne, s výnimkou na výrobky vyrobené spolupracujúcim výrobcom DEMA SA.
(36) V súlade s článkom 14 ods. 5 základného nariadenia, ktorým sa ustanovuje, že akékoľvek rozšírenie opatrení sa uplatňuje voči registrovaným dovozom od dátumu registrácie, by sa antidumpingové clo malo vybrať na dovozy kujného príslušenstva zaslaného z Argentíny, ktoré vstúpili do spoločenstva v zmysle registrácie uplatnenej nariadením o začatí, s výnimkou na kujné príslušenstvo vyrobené spoločnosťou DEMA SA.
(37) Nerozšírenie ciel na dovozy kujného príslušenstva vyvezeného spoločnosťou DEMA SA sa stanovilo na základe nálezov súčasného šetrenia. Toto nerozšírenie sa teda vzťahuje výlučne na dovozy kujného príslušenstva zaslaného z Argentíny a vyrobeného touto osobitnou právnickou osobou. Dovezené kujné príslušenstvo vyrobené alebo zaslané akoukoľvek inou spoločnosťou špecificky neuvedenou v určujúcej časti tohto nariadenia spolu s jej názvom a adresou, vrátane osôb spriaznených so spoločnosťami špecificky uvedenými, nemôže z tohto oslobodenia profitovať a podlieha rovnakej sadzbe cla uplatneného nariadením (ES) č. 1784/2000.
(38) Akýkoľvek nárok požadujúci uplatnenie oslobodenia od rozšírenia ciel sa bude musieť adresovať Komisii spolu so všetkými príslušnými informáciami, najmä akýmikoľvek zmenami v činnosti spoločnosti spojenej s výrobou a vývozom.
(39) Od argentínskych vývozcov žiadajúcich o oslobodenie v zmysle článku 13 ods. 4 základného nariadenia sa bude bežne požadovať, aby vyplnili dotazník, aby Komisii umožnili stanoviť, či im oslobodenie môže byť udelené a Komisia tiež normálne vykoná overovaciu návštevu na mieste.
(40) Ak sa oslobodenie považuje za vhodné, Komisia po porade s Poradným výborom náležite zmení a doplní nariadenie prostredníctvom aktualizácie zoznamu spoločností profitujúcich z oslobodenia.
E. POSTUP
(41) Zainteresované strany boli informované o základných faktoch a dôvodoch, na základe ktorých Komisia uvažovala o navrhnutí rozšírenia platného definitívneho antidumpingového cla a poskytla sa im príležitosť pripomienkovať. Neboli doručené žiadne námietky,
PRIJALA TOTO NARIADENIE:
Článok 1
1. Týmto sa konečné antidumpingové clo uplatnené nariadením (ES) č. 1784/2000 na dovozy príslušenstva so závitmi na rúry a rúrky z kujnej liatiny patriaceho pod číselný znak KN ex73071910 s pôvodom v Brazílii rozširuje na dovozy rovnakého príslušenstva so závitmi na rúry a rúrky z kujnej liatiny exportovaného z Argentíny (tiež deklarovaného ako výrobok s pôvodom v Argentíne) (kód TARIC 73071910*11, resp. 73071910*19), s výnimkou príslušenstva vyrobeného spoločnosťou DEMA SA, Av. Pte. Perón 3750, San Justo, Buenos Aires, Argentína (dodatočný kód TARIC A438).
2. Clo rozšírené podľa odseku 1 tohto článku sa vyberá na dovozy registrované v súlade s článkom 2 nariadenia (ES) č. 1693/2002 a článkom 13 odsekom 3 a článkom 14 odsekom 5 nariadenia (ES) č. 384/96, okrem výrobkov vyrobených spoločnosťou DEMA SA, Av. Pte. Perón 3750, San Justo, Buenos Aires, Argentína.
3. Uplatňujú sa ustanovenia účinné vzhľadom na colné poplatky.
Článok 2
1. Žiadosti o oslobodenie od cla rozšíreného článkom 1 sa vyhotovujú v písomnej forme v jednom z úradných jazykov spoločenstva a musia byť podpísané osobou oprávnenou na zastupovanie žiadateľa. Žiadosť sa musí zaslať na túto adresu:
European Commission
Directorate-General for Trade
Directorate B
Office: J-79 05/17
B-1049 Brussels
Fax: (32 2) 295 65 05
Telex: COMEU B 21877
.
2. Komisia po porade s Poradným výborom môže rozhodnutím povoliť oslobodenie dovozov od cla rozšíreného podľa článku 1 tohto nariadenia, u ktorých sa preukáže, že neobchádzajú antidumpingové clo uplatnené nariadením (ES) č. 1784/2000.
Článok 3
Týmto sa colným orgánom nariaďuje, aby prerušili registráciu dovozov ustanovenú v súlade s článkom 2 nariadenia (ES) č. 1693/2002.
Článok 4
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Luxemburgu 30. júna 2003